b'\n_START_ARTICLE_\nPelagornis\n_START_SECTION_\nPaplitimas\n_START_PARAGRAPH_\nJ\xc5\xb3 fosilijos aptiktos \xc5\xa0iaur\xc4\x97s ir Piet\xc5\xb3 Amerikos \xc5\xbeemynuose, Europoje, Australijoje, Okeanijoje, Afrikoje. Pelagronis genties pauk\xc5\xa1\xc4\x8di\xc5\xb3 fosilijos aptinkamos i\xc5\xa1 Paleogeno periodo pabaigos (Oligoceno epochos) iki Neogeno periodo (Plioceno epochoje), arba i\xc5\xa1 prie\xc5\xa1 28 - 2,5 milijonus met\xc5\xb3. Iki \xc5\xa1iol mokslininkams n\xc4\x97ra ai\xc5\xa1ku, kod\xc4\x97l i\xc5\xa1nyko \xc5\xa1ios genties pauk\xc5\xa1\xc4\x8diai. Yra tik sp\xc4\x97liojimai, kad d\xc4\x97l klimato pasikeitimo, kuris \xc4\xaftakojo vir\xc5\xa1 j\xc5\xabr\xc5\xb3 v\xc4\x97jo greit\xc4\xaf, m\xc4\x97gstamiausio maisto i\xc5\xa1tekli\xc5\xb3 suma\xc5\xbe\xc4\x97jimas arba abu \xc5\xa1ie faktoriai.\n_START_SECTION_\nApib\xc5\xabdinimas\n_START_PARAGRAPH_\nTai did\xc5\xbeiuliai vandens pauk\xc5\xa1\xc4\x8diai. Anks\xc4\x8diau buvo manoma, kad jie artimi pelikanams (Pelecanus), albatrosiniams (Diomedeidae) arba gandriniams (Ciconiidae), bet naujausi\xc5\xb3 tyrin\xc4\x97jim\xc5\xb3 i\xc5\xa1vadomis linkstama manyti, kad artimiausi buvo antiniams (Anatidae) pauk\xc5\xa1\xc4\x8diams. J\xc5\xb3 ilgo snapo \xc5\xa1on\xc5\xb3 forma apgaulingai primena dantis, nors tai snapo pakra\xc5\xa1\xc4\x8di\xc5\xb3 kaulin\xc4\x97s i\xc5\xa1augos ir patys pauk\xc5\xa1\xc4\x8diai bedan\xc4\x8diai. \xc5\xa0ios snapo kra\xc5\xa1tuose esan\xc4\x8dios nelygios i\xc5\xa1augos, pad\xc4\x97davo vandenyje sugriebti slid\xc5\xb3 grob\xc4\xaf. \xc5\xa0iai gen\xc4\x8diai priskiriam\xc5\xb3 Pelagornis sandersi pauk\xc5\xa1\xc4\x8di\xc5\xb3 sparnugaliai siek\xc4\x97 6,4 m, nors galimai ir daugiau \xe2\x80\x93 iki 7,4 m ir sv\xc4\x97r\xc4\x97 iki 40 kg, tai buvo did\xc5\xbeiausi \xc5\xbdem\xc4\x97je skraidantys pauk\xc5\xa1\xc4\x8diai. Pagal i\xc5\xa1sk\xc4\x97st\xc5\xb3 sparn\xc5\xb3 ilg\xc4\xaf, jie prilygo stambiausiems \xc5\xbdem\xc4\x97je skraid\xc5\xbeiusiems, seniai i\xc5\xa1nykusiems pl\xc4\x97\xc5\xa1ri\xc5\xb3j\xc5\xb3 pauk\xc5\xa1\xc4\x8di\xc5\xb3 kategorijai priskiriamiems didingiesiems argentaviams (Argentavis magnificens).\n_START_SECTION_\nPavadinimas\n_START_PARAGRAPH_\nSenov\xc4\x97s graik\xc5\xb3 kalba genties pavadinimas Pelargonis rei\xc5\xa1kia \xe2\x80\x93 \xe2\x80\x9eatvir\xc5\xb3 j\xc5\xabr\xc5\xb3 pauk\xc5\xa1tis\xe2\x80\x9c.'